**FONDUL SOCIAL EUROPEAN**

**Programul Operațional Capital Uman**

**Axa prioritară 6**: *Educație și competențe*

**Obiectivul specific 6.13**: *Creșterea numărului absolvenților de învățământ terțiar universitar și non universitar care își găsesc un loc de muncă urmare a accesului la activități de învățare la un potențial loc de muncă / cercetare/ inovare, cu accent pe sectoarele economice cu potențial competitiv identificate conform SNC și domeniile de specializare inteligentă conform SNCDI.*

**Titlul proiectului:** ”*Parteneriat sustenabil pentru practica studenților (Future Stars)”*

**Cod proiect: POCU/626/6/13/131645**

**Livrabil anexă la raportul de activitate**

|  |  |
| --- | --- |
| Luna: | Aprilie |
| Anul: | 2022 |
| Activitatea: | A 2 |
| Subactivitatea: | A 2.2 |

**Titlul livrabilului: Metodologie de premiere (final)**

La realizarea acestuia au participat:

|  |  |
| --- | --- |
| Numele autorilor | Funcție în proiect |
| Constantinescu Mihaela | Expert stagii de practică |
| Căescu Ștefan Claudiu | Expert stagii de practică |

Coordonator activitate

|  |  |
| --- | --- |
| Nume Prenume | Expert domeniu: |
| Popescu Ioana Cecilia | Marketing |

**Informații generale**

Scopul acestei metodologii este de a reglementa activitatea de premiere a studenților ce fac parte din grupul țintă al proiectului „Parteneriat sustenabil pentru practica studenților (Future Stars)”, care are ca obiectiv general facilitarea tranziției de la educație la piața forței de muncă pentru 321 de studenți din domeniul științelor economice de la 4 facultăți din cadrul ASE București, respectiv: Facultatea de Marketing (MK), Facultatea de Administrație și Management Public (FAMP), Facultatea de Economie Teoretică și Aplicată (FAETA) și Facultatea de Economie Agroalimentară și a Mediului (EAM), prin consolidarea parteneriatelor instituționale sustenabile între universitate și angajatorii din mediul privat.

Proiectul POCU/626/6/13/131645 „Parteneriat sustenabil pentru practica studenților (Future Stars)” se derulează pe o perioadă de 24 de luni (în intervalul 22.09.2020-21.09.2022), fiind implementat de Academia de Studii Economice din București. Proiectul urmărește dezvoltarea unei platforme informatice prin care sunt gestionate interacțiunile dintre companii și universitate în ceea ce privește convențiile de practică și parteneriatele încheiate. Pe lângă acestea, proiectul pune la dispoziția grupului țintă (GT) un pachet integrat de consiliere profesională și mentorat în carieră și stagii de practică la angajatori. Sunt vizați în special angajatorii din sectoarele economice cu potențial competitiv identificate în SNC, precum și cei din domeniile de specializare conform SNCDI.

Prezenta metodologie respectă cadrul legal actual și condițiile din următoarele documente specifice:

1. Ghidul solicitantului POCU/626/6/13/Creșterea numărului absolvenților de învățământ terțiar universitar și non-universitar care își găsesc un loc de muncă urmare a accesului la activități de învățare/ cercetare/ inovare la un potențial loc de muncă, cu accent pe sectoarele economice cu potențial competitiv identificate conform SNC și domeniile de specializare inteligentă conform SNCDI;
2. Strategia naționala pentru competitivitate 2014-2020 (SNC)
3. Strategia națională de cercetare, dezvoltare și inovare 2014 – 2020 (SNCDI)
4. Cererea de finanțare a proiectului FUTURE STARS;
5. Contractul de finanțare al proiectului FUTURE STARS

Prezenta metodologie urmareste:

* asigurarea transparentei in procesul de acordare a premiilor;
* respectarea principiului egalitatii de sanse si nediscriminarii;
* realizarea unui proces de selectie obiectiv, pe criteria clar definite a celor premiati.

**Organizarea activității de premiere**

Principii de premiere conform cererii de finanțare:

* beneficiarii premiului: maxim 150 de studenti cursanti
* valoarea premiilor: 150.000 lei, 1000lei/student

Numărul de studenți premiați din cadrul fiecărei facultăți este proporțional cu numărul de studenți ai fiecărei facultăți înscriși în grupul țintă total al proiectului ce îndeplinesc condițiile precizate în secțiunea “Criterii de eligibilitate”.

Premierea va fi organizată în **două faze**:

1. ***Faza 1 – Septembrie 2021***

În această primă etapă va fi realizată premierea studenților și masteranzilor din anii terminali (care ies din ciclul de învățământ în 2021) și îndeplinesc condițiile precizate în secțiunea “Criterii de eligibilitate”. Ponderea premiilor acordate în această etapă este egală cu ponderea studenților și masteranzilor din anii terminali înscriși în proiect în anul universitar 2020-2021, în totalul grupului țintă al proiectului.

Numărul premiilor acordate în această etapă pentru fiecare facultate implicată în proiect va fi stabilit de managerul de proiect împreună cu experții domeniu cu cel puțin 3 zile înaintea sesiunii de premiere.

Premiile nealocate se vor reporta în faza a doua de premiere.

1. ***Faza 2 – Iulie-Septembrie 2022***

În această fază de premiere pot intra toți ceilalți studenți înscriși în grupul țintă atât în anul universitar 2020-2021, cât și 2021-2022, cu condiția de a îndeplini condițiile precizate în secțiunea “Criterii de eligibilitate”. In aceasta faza pot fi organizate mai multe sesiuni de premiere, anuntate din timp grupului tinta.

**Criterii de eligibilitate**

Această secțiune descrie criteriile de eligibilitate pentru studenții înscriși în grup țintă ce pot fi premiați ca urmare a participarii la stagiul de practica în proiectul Future Stars.

Pentru acordarea premiilor sunt eligibile persoanele care îndeplinesc cumulativ următoarele criterii:

***A. Fac parte din grupul țintă eligibil al proiectului conform cererii de finanțare***

1.1 Au domiciliu în zonele vizate în proiect – toate regiunile mai puțin dezvoltate ale Romaniei (excepție fac București și Ilfov – zone neeligibile);

1.2 Au completat și au depus dosarul cu acte care dovedesc apartenența la grupul țintă – toate documentele prevazute în Metodologia de selecție GT;

***B. Au efectuat și încheiat stagiul de practică, întrunind numărul obligatoriu de ore de practică stabilite în planul de învățământ pentru fiecare specializare, facultate și an de studiu***

***C. Au completat toate formularele solicitate pentru evaluarea stagiului de practică*** (caiet de practică, formular de feedback etc.)

***D. Au fost prezenți la examenul/colocviul de practică din anii universitari 2020-2021 sau 2021-2022 și au promovat această disciplină.***

***E. Au parcurs activitățile de orientare, consiliere și mentorat, având completate cele două fișe – fișa de consiliere și fișa de mentorat, ca urmare a interacțiunii cu expertul mentorat și implicării efective în aceste activități.***

**Evaluarea activităților din cadrul proiectului Future Stars și acordarea premiilor**

Odată îndeplinite criteriile de eligibilitate de mai sus, fiecare student va primi un număr de puncte în funcție de participarea sa în cadrul activităților din cadrul proiectului Future Stars.

Activitățile luate în considerare pentru acordarea punctelor sunt:

* Participarea în cadrul forumurilor de parteneriat universitate-mediul de afaceri (A1.2)
* Participarea la întâlniri comune universitate – mediul de afaceri de schimb de bune practici (A1.2)
* Participarea la vizite tematice în companii relevante pregătirii studenților (A3.2)
* Participarea la întâlniri cu reprezentanți ai mediului de afaceri (A3.2)
* Participarea la sesiunile de consiliere in antreprenoriat (A3.1)
* Participarea în cadrul sesiunii de premiere organizată online (în luna septembrie 2021 pentru faza I de premiere, respectiv la finalul proiectului – în septembrie 2022 - pentru faza a II-a de premiere) (A2.2), unde fiecare student trebuie să prezinte experiența dobândită în cadrul proiectului Future Stars.

***Fiecare participare în cadrul unei activități din cele de mai sus aduce:***

 ***- 1 punct pentru fiecare participare la evenimentele din activitatea A1.2 (forumuri și întâlniri comune universitate – mediu de afaceri)***

***- 2 puncte pentru fiecare participare la evenimentele din activitatea A3.2 (vizite tematice și întâlniri cu reprezentanții mediului de afaceri)***

***- 2 puncte pentru fiecare chestionar completat in cadrul activitatii de testare a abilitatilor antreprenoriale (A3.1)***

***- 2 puncte pentru participarea la sesiunea de mentorat in antreprenoriat (A3.1)***

***- 3 puncte pentru participarea la sesiunea de premiere din Faza 2 (Iulie-Septembrie 2022)***

Dacă la final, există mai mulți studenți cu același punctaj, departajarea va fi făcută de comisie în funcție de prezentarea orală realizată de fiecare student în cadrul sesiunii de premiere din Faza 2 (Iulie-Septembrie 2022), unde fiecare membru al comisiei va acorda câte un calificativ de la 1 la 10.

**Etapele procesului de premiere**

**Etapa 1**

Expertul fiecărui domeniu și/ sau managerul de proiect va/vor nominaliza o comisie pentru a analiza dosarele individuale de grup țintă, pentru verificarea îndeplinirii criteriilor de eligibilitate pentru premiere.

Aceasta poate fi compusă din experți domeniu, experți stagii practică, experți de platformă și GT și experți mentorat, avand un numar impar de 3/5 membri.

**Etapa 2**

Experții stagii de practică evaluează fiecare student monitorizat pentru a stabili dacă este eligibil pentru premiere și apoi calculează punctajul fiecăruia, în funcție de activitățile la care acesta a participat.

Verificarea dosarelor pentru acordarea premiilor este realizată în baza unei liste prezentate în Anexa 1. Pentru fiecare student se completează o astfel de fișa, document ce va fi mai apoi transmis comisiei de premiere.

Experții stagii de practică vor comunica mai apoi studenților considerați eligibili faptul că sunt invitați să participe la sesiunea de premiere și le vor transmite punctajul obținut.

**Etapa 3**

Organizarea sesiunii de premiere din Faza 2 (Iulie-Septembrie 2022), unde participă studenții care îndeplinesc condițiile de eligibilitate, cu exceptia celor pentru care a incetat calitatea de student la finalul lunii septembrie 2021.

**Etapa 4**

În baza analizei dosarului și a participării studentului în cadrul sesiunii de premiere, va fi elaborata Decizia de acordare a premiilor în proiect (Anexa nr. 2), care va fi aprobată de managerul de proiect, la propunerea comisiei stabilite în Etapa 1. Ierarhizarea studenților premiați va fi realizată în funcție de punctajul obținut prin participarea la activitățile din cadrul proiectului și a calificativului acordat de comisia de premiere în cadrul sesiunii din Septembrie 2021.

**Etapa 5**

În baza Deciziei de acordare a premiilor (din Etapa 4), comisia de premiere va întocmi Borderoul de plată al premiilor (Anexa nr. 3), acesta fiind avizată și de manager proiect.

**Etapa 6**

Acordarea premiului va fi adusă la cunoștință fiecarui student în mod direct de către echipa de implementare a proiectului Future Stars, pe adresa de email oficială folosită la înscrierea în grupul țintă. Pentru validarea premiului este necesar ca, în termen de cel mult 24 de ore de la comunicarea rezultatelor, studentul să transmită comisiei de premiere un extras de cont bancar al cărui titular să fie studentul premiat, aferent contului în care va fi virată contravaloarea premiului. Dacă studentul nu transmite extrasul de cont în termenul menționat anterior, premiul se reportează pentru sesiunea ulterioara din Faza 2 (Iulie-Septembrie 2022), pana la epuizarea numarului de premii.

**Etapa 7**

Contravaloarea premiului se virează în conturile bancare personale ale fiecărui membru al grupului țintă premiat conform Etapei 4.

Plata va fi efectuată de către Academia de Studii Economice din București, în calitatea sa de beneficiar al proiectului, în termen de 30 zile lucrătoare de la primirea tuturor documentelor care stau la baza efectuarii plății și de la identificarea în contul de disponibilități al proiectului a sumelor necesare, în urma încasării acestora de la finanțator. În situaţia în care în perioada respectivă nu există disponibilul de bani în contul proiectului, plăţile vor fi efectuate imediat ce situaţia financiară a contului de proiect va permite.

**Informarea membrilor din grupul-țintă**

Prezenta metodologie va fi anunțată public prin intermediul site-ului proiectului, precum și pe site-urile celor 4 facultăți participante.

Informațiile privitoare la organizarea concursului pentru premiere vor fi postate pe site-ul proiectului pe parcursul lunilor de implementare.